b'\n_START_ARTICLE_\nVardo Rumessen\n_START_PARAGRAPH_\nVardo Rumessen (8. august 1942 P\xc3\xa4rnu \xe2\x80\x93 25. august 2015) oli Eesti pianist, muusikateadlane ja poliitik.\n_START_SECTION_\nElulugu\n_START_PARAGRAPH_\nVardo Rumessen s\xc3\xbcndis P\xc3\xa4rnus muusikute perekonnas. Tema isa Voldemar Rumessen oli koorijuht ja muusika\xc3\xb5petaja, ema Velda Rumessen ooperilaulja._NEWLINE_Ta \xc3\xb5ppis P\xc3\xa4rnu 1. Keskkoolis. 1961. aastal l\xc3\xb5petas ta P\xc3\xa4rnu Laste Muusikakooli klaveriklassi, \xc3\xb5petajaks Alice Mardi, ja 1964. aastal Tallinna Muusikakooli Hilja Olmi klaveriklassis. Aastatel 1964\xe2\x80\x931971 \xc3\xb5ppis ta Tallinna Riiklikus Konservatooriumis, \xc3\xb5ppej\xc3\xb5ududeks professorid Bruno Lukk ja Eugen Kelder. Oli aastatel 1969\xe2\x80\x931972 TRK-s kontsertmeister, 1972 Eesti Raadio muusikatoimetaja, 1973\xe2\x80\x931975 Tallinna Pedagoogilise Instituudi \xc3\xbcldklaveri\xc3\xb5ppej\xc3\xb5ud, 1975\xe2\x80\x931991 TRK \xc3\xbcldklaveri\xc3\xb5ppej\xc3\xb5ud, 1978\xe2\x80\x931985 Eesti Muusikafondi toimetaja ja 1987\xe2\x80\x931992 Eesti Kontserdi produtsent.\n_START_SECTION_\nLooming\n_START_PARAGRAPH_\nVardo Rumessen oli eesti klassikalise klaverimuusika mitmete teoste taasavastaja ja esmaesitaja. Solistina esines ta kodu- ja v\xc3\xa4lismaal, tegi koost\xc3\xb6\xc3\xb6d mitmete solistide ja kammeransamblitega. Salvestas 10 CD-d eesti muusikaga._NEWLINE_Rumessen oli\xc2\xa0mitme muusikafestivali korraldaja: ta organiseeris Eduard Tubina muusikap\xc3\xa4evad aastatel 1990 ja 1995 ning Rudolf Tobiase muusikap\xc3\xa4evad 1992, oli rahvusvahelise muusikafestivali "Eduard Tubin ja tema aeg" kunstiline juht (aastast 2001)._NEWLINE_Rumessen uuris eesti muusika ajalugu, redigeeris ja kirjastas Rudolf Tobiase, Mart Saare, Eduard Oja, Heino Elleri, Peeter S\xc3\xbcda ja Eduard Tubina loomingut (koostas ja toimetas umbes 70 noodiv\xc3\xa4ljaannet), korraldas paljude varem tundmatute eesti heliloojate teoste ettekandeid. Rumessen avaldas \xc3\xbcle 100 artikli ajakirjades, sh ka saksa-, inglis-, vene- ja soomekeelses ajakirjanduses. Esines rahvusvahelistel muusikateadlaste konverentsidel Eestis, L\xc3\xa4tis, Leedus, Rootsis, USA-s ja Saksamaal. Koostas saatesarju Eesti Raadios ja Eesti Televisioonis.\n_START_SECTION_\nPlaadistused ja publikatsioonid\n_START_PARAGRAPH_\nTa on heliplaadistanud ka Heino Elleri ja Eduard Oja klaveri- ja kammermuusikat._NEWLINE_Ta on restaureerinud ja kirjastanud Rudolf Tobiase klaverikontserdi ja oratooriumi "Joonase l\xc3\xa4hetamine"._NEWLINE_Heliplaadistanud Eduard Tubina, Rudolf Tobiase, Mart Saare, Heino Elleri ja Eduard Oja klaveri- ja kammermuusikat._NEWLINE_Avaldanud \xc3\xbcle 70 noodiv\xc3\xa4ljaande ja raamatu eesti heliloojate Rudolf Tobiase, Mart Saare, Artur Kapi, Heino Elleri, Peeter S\xc3\xbcda, Heino Elleri, Eduard Oja ja Eduard Tubina elust ning loomingust.\n_START_SECTION_\nIsiklikku\n_START_PARAGRAPH_\nRumesseni viimane abikaasa Maaja Rumessen t\xc3\xb6\xc3\xb6tab rahvusooperis "Estonia" ooperikooris. Neil on t\xc3\xbctar Inge (1977)._NEWLINE_Esimene abikaasa oli laulja Tiiu Levald. Neil on poeg Mati (1967)._NEWLINE_Vardo Rumesseni \xc3\xb5emees on ajakirjanik Madis Salum.'